KIRJALLINEN KYSYMYS P-0762/01 esittäjä(t): Bart Staes (Verts/ALE) neuvostolle. Alicanten tavaramerkkiviraston ja Euroopan patenttiviraston kielipolitiikka.



Virallinen lehti nro 081 E , 04/04/2002 s. 0006 - 0006



KIRJALLINEN KYSYMYS P-0762/01 esittäjä(t): Bart Staes (Verts/ALE) neuvostolle (14. maaliskuuta 2001) Aihe: Alicanten tavaramerkkiviraston ja Euroopan patenttiviraston kielipolitiikka Neuvoston (sisämarkkinat) kokouksessa 12. maaliskuuta 2001 käsitellään todennäköisesti ehdotusta asetukseksi yhteisömallista. Yksi tämän aiheen tärkeistä avoinna olevista kysymyksistä on noudatettava kielipolitiikka: jatketaanko tavaramerkkiviraston viiden virallisen kielen (englanti, ranska, saksa, italia, espanja) nykylinjalla vai tunnustetaanko muutkin viralliset EU-kielet, joiden joukossa on hollanti. Sama ongelma esiintyy yhteisöpatenttia koskevassa asetusehdotuksessa, jossa komissio esittää, että patenttihakemukset tulisi laatia käyttäen jotakin Euroopan patenttiviraston kolmesta työkielestä (englanti, ranska tai saksa) ja että uusi yhteisöpatentti tulisi voimaan kun se on annettu ja julkaistu jollakin edellä mainitulla kielellä ja sen päätelmät on käännetty kahdelle muulle kielelle. Samanaikaisesti yhteisön ensimmäisen oikeusasteen tuomioistuimessa Luxemburgissa käsitellään Alicanten tavaramerkkivirastoa vastaan nostettua kannetta, johon Kreikan hallitus on liittynyt antaen tukensa kanteen nostajalle, alankomaalaiselle rouva Kikille. Kreikan hallitus toteaa, että yhteisöoikeudessa ei tunnusteta minkään virallisen EU-kielen etusijaa muihin kieliin nähden. Onko neuvoston kanta yhteisömallia ja yhteisöpatenttia koskevissa asetusehdotuksissa se, että hollannin kieli tunnustetaan yhdeksi tavaramerkkiviraston ja Euroopan patenttiviraston viralliseksi kieleksi? Tukeeko neuvosto Kreikan hallituksen aloitetta liittyä edellä mainittuun ensimmäisen oikeusasteen tuomioistuimessa käsiteltävänä olevaan asiaan, jossa valitetaan Alicanten tavaramerkkivirastossa harjoitetusta kielipolitiikasta? Vastaus (20. marraskuuta 2001) Neuvosto muistuttaa, että sisämarkkinoiden harmonisointiviraston kieliä koskevista järjestelyistä on sovittu 29. lokakuuta 1993 valtion- tai hallitusten päämiesten tasolla kokoontuneiden jäsenvaltioiden hallitusten edustajien konferenssissa seuraavasti: a) Konferenssi päätti, että sisämarkkinoiden harmonisointivirastolla (tavaramerkit ja mallit), jonka Euroopan yhteisön toimielimet aikovat perustaa, korvataan ja yhdistetään kaksi suunnitteilla ollutta virastoa eli yhteisön tavaramerkkivirasto ja vastaava yhteisön mallivirasto. b) Konferenssissa päätettiin, että sisämarkkinoiden harmonisointiviraston virallisia kieliä ovat espanja, saksa, englanti, ranska ja italia. Neuvosto muistuttaa kysyjää siitä, että neuvosto on 29. lokakuuta 1993 aikaansaadun sopimuksen jälkeen hyväksynyt yksimielisesti sisämarkkinoiden harmonisointiviraston kielijärjestelyt yhteisön tavaramerkkiä koskevassa asetuksessa. Neuvoston ei ole sitä paitsi toivottavaa antaa lausuntoja yhteisön ensimmäisen oikeusasteen tuomioistuimen käsiteltävänä olevasta asiasta. Neuvosto muistuttaa myös, että Euroopan patenttiviraston kieliä koskevat järjestelyt perustuvat Eurooppapatenttien myöntämisestä tehtyyn yleissopimukseen (Euroopan patenttisopimus), joka on hallitustenvälinen sopimus eikä kuulu yhteisön järjestelmään. Tulevaan yhteisöpatenttiin sovellettavien kielijärjestelyjen osalta neuvosto aloitti hiljattain komission yhteisöpatenttia koskevassa asetusehdotuksessaan asiasta esittämien säännösten käsittelyn. Siitäkin huolimatta on tärkeää, että neuvosto pidättäytyy ottamasta kantaa asetusehdotukseen ja sitä koskeviin kielijärjestelyihin, ennen kuin Euroopan parlamentti, jota on perustamissopimuksen 308 artiklan mukaisesti kuultu, on antanut asiasta lausuntonsa.